Nóg ’n SA sjef kry Michelin-sterDie Interlude-span vier sy Michelin-ster (Foto: Facebook) Nóg ’n Suid-Afrikaner is vandeesweek met ’n Michelin-ster vereer, nadat daar vantevore slegs een in Suid-Afrika se naam was te danke aan Jan-Hendrik van der Westhuizen. Jean Delport, die hoofsjef by die restaurant Interlude op die Leonardslee Gardens naby Hosham in Wes-Sussex, Engeland, is Maandag by ŉ toekenningsgeleentheid met ŉ Michelin-ster vereer. Dit beteken dat Interlude in sy openingsjaar reeds ŉ Michelin-ster gekry het. Delport is ook een van die jongste sjefs om dié toekenning te ontvang op die ouderdom van 31. “Ons kan nie ons dankbaarheid en opgewondenheid vanaand uitdruk nie,” het Interlude ná die toekenningseremonie op Instagram laat hoor. “Dankie aan almal wat ons tot dusver op ons pad ondersteun het en aan Michelin vir die erkenning.” Jean Delport, hoofsjef by Interlude (Foto: Facedbook) Delport het gesê hy is dankbaar vir sy span wat dit vir hom maklik maak om lekker kos voor te sit. Voordat Interlude en Delport met dié gesogte toekenning vereer is, was dit slegs Jan Hendrik van der Westhuizen wat dit vir Suid-Afrika kon huis toe bring. Delport en Van der Westhuizen het albei aan die Zevenwacht-sjefskool in die Wes-Kaap studeer. “Suid-Afrika het dit weer gedoen!” het Van der Westhuizen gesê. “Ons wys die wêreld dat ons kulinêre kundigheid kan kers vashou met die beste in die wêreld. Baie geluk aan Jean Delport en sy span, en welgedaan aan sjef Tim Woodford, wat ons albei se mentor was in ons vroeë sjefskooljare.” Volgens die Michelin-inspekteurs is dit Interlude se vars tuinprodukte wat die restaurant laat uitstaan. Die span van Interlude onder leiding van Jean Delport (Foto: Facebook) “Die ongelooflike produkte uit die tuin verskaf verfrissende en oorspronklike geregte met balans en grasie,” het hulle in ŉ verklaring laat hoor. Elke gereg by Interlude is seisoenaal en die proe-spyskaart is ontwerp met ŉ jagtersversamelaar-konsep, met kossoorte wat op die perseel gekweek word. Dit is ŉ intieme ervaring; ŉ klein, eksklusiewe dinee in die landgoed se Italiaanse herehuis. “Ons is steeds in verwondering en nederig oor die groot eer,” het Interlude Dinsdag op Instagram gesê.